અમદાવાદની સરસ્વતી વિદ્યાવિહાર શાળામાં શ્યામલભાઈએ અભ્યાસ કર્યો હતો. ધોરણ ૧૨માં ગુજરાત બોર્ડમાં તેમનો ૧૧મો નંબર આવ્યો હતો. બોર્ડમાં તેમના બાયોલોજીમાં ઘણા સારા માર્ક હોવાથી તેમને મેડિસિનમાં સહેલાઈથી પ્રવેશ મળ્યો હતો. વી.એસ હોસ્પિટલના મેરિટમાં તેમનો પ્રથમ પાંચમાં નંબર આવ્યો હતો. બાળપણથી ઘરનું વાતાવરણ સંગીતમય હોવાથી તેમને સંગીતનો ઘણો શોખ હતો. પરિવારમાં કોઈ પ્રોફેશનલ સંગીતકાર નહોંતું પણ, તેમની માતાનો અવાજ ઘણો સુરિલો હતો. માતાના સુરિલા સ્વરના કારણે આ બંને ભાઈઓનો સંગીતની દુનિયામાં જન્મ થયો હોવાનું તે માને છે. બીજી તરફ પિતાનો ખ્યાતનામ સંગીતકાર, ગાયકો અને ગઝલકારો સાથેનો સંપર્કો હતાં. શહેરમાં જ્યાં પણ કવિ સંમેલન, મુશાયરા અથવા સંગીતના કાર્યક્રમ થતા તેમા પિતા બંને ભાઈઓને અચૂક લઈ જતા હતા.